钦定古今图书集成/明伦汇编/交谊典/第019卷 > 礼记 > 《曲礼》
## 钦定古今图书集成/明伦汇编/交谊典/第019卷 > 礼记 > 《曲礼》

“见父之执，不谓之进，不敢进，不谓之退，不敢退，不问，
不敢对”，此孝子之行也。

〈注〉《敬父同志》如事父。〈疏〉自上诣下曰“见”，自下朝上曰“见。”“父之执”，谓执友与父同志者也。或故往见，或路中相见也。〈集说〉毛氏信卿曰：人之为善，必自夫不敢始，自夫有所敢，而后无忌惮，无忌惮则无所不至矣。不敢则有敬畏之心，敬畏之心存，则何往而非善？见父之执，而进退答问之间，皆有不敢之心，非孝子能若是乎。经言“见父之执”，必先言为人子之孝，如所云“三赐不及车马”，此言人子之孝也，必继之以见父之执，不谓之进，不“敢进”之，言“为人子者出必告”，此言人子之孝也。“必继之以年长以倍，则父事之”之言，与《坊记》言“君子弛其亲之过而敬其美，必继之以于父之执”，“可以乘其车，不可以衣其衣”之意同。盖不爱其亲而爱他人者谓之悖德，不敬其亲而敬他人者谓之悖礼，则不孝其亲而敬其父之执可乎？爱亲者不敢“慢于人，敬亲者不敢恶于人”，则孝于其亲而不敬父之执可乎？故孝于亲，则必敬父之执。敬父之执，必本孝于其亲。此《经》所以相次言之。